༄༅། ། གྲུབ་མཐའ་ཐམས་ཅད་ཀྱི་ཁུངས་དང་འདོད་ཚུལ་སྟོན་པ་ལེགས་བཤད་ཤེལ་གྱི་མེ་ལོང་ལས། བཀའ་གདམས་པའི་གྲུབ་མཐའ་བྱུང་ཚུལ་བཞུགས་སོ། །
སེམས་མཆོག་ཡིད་བཞིན་ནོར་བུའི་སྙིང་པོ་ཅན། །
དཔག་ཡས་རྒྱལ་སྲས་སྤྱོད་པའི་རྒྱ་མཚོ་ཆེར། །
མཁས་གྲུབ་གདེངས་ཅན་སྟོང་གིས་རྩེན་པ་ལ། །
བཀའ་གདམས་པར་གྲགས་གྲུབ་མཐའི་བྱུང་བ་གླེང་། །
གཉིས་པ་བཀའ་གདམས་པའི་གྲུབ་མཐའ་བྱུང་ཚུལ་མདོ་ཙམ་བཤད་པ་ལ་གསུམ། ཇོ་བོ་
ཆེན་པོའི་བཀའ་དྲིན་ལས་བཀའ་གདམས་ཀྱི་ལུགས་སྲོལ་བྱུང་ཚུལ། དེ་ལ་བརྟེན་ནས་བསྟན་པ་
བསྟན་འཛིན་གཞན་བྱུང་ཚུལ། བཀའ་གདམས་ཀྱི་བསྟན་པའི་སྤྱི་བབ་བཤད་པའོ། །
དང་པོ་ནི། དེ་ཡང་བླ་མ་གོང་མ་རྣམས་བཀའ་གདམས་པ་ཞེས་པའི་སྒྲ་བཤད་ལ་མི་འདྲ་
བ་འགའ་གསུངས་ཀྱང་། རྗེ་རིན་པོ་ཆེས་སྤྱན་སྔ་རིན་ཆེན་འཕེལ་ལ་བཀའ་གདམས་ཞེས་བྱ་བའི་
དོན་དེ་ཅི་ཡིན་ཞེས་གསུངས་པས། སྤྱན་སྔས། རྒྱལ་བའི་བཀའ་ལས་ཡི་གེ་ན་གཅིག་ཀྱང་བཞག་
ཏུ་མེད་པར་གདམས་ངག་ཏུ་གོ་བ་ལ་ཟེར་བ་ཡིན་ཞུས་པས། དེ་ཡིན་དེ་ཡིན་ཞེས་མཉེས་སྟངས་ཆེ་
བ་མཛད། ཆོས་གྲྭར་ཕེབས་ནས་དགེ་བའི་བཤེས་གཉེན་རིན་ཆེན་འཕེལ་གྱིས་ཁོ་བོ་ལ་དམ་པའི་
ཆོས་ཀྱི་སྐྱེས་ཆེན་པོ་ཁྱེར་བྱུང་། ཁོང་དེ་སྐད་ཟེར་ཏེ། དེ་ཤིན་ཏུ་ཡིན་པ་འདུག་ཅེས་གསུངས། དེས་
ན་སངས་རྒྱས་ཀྱི་བཀའ་སྡེ་སྣོད་གསུམ་གྱི་དོན་ཐམས་ཅད་མ་ལུས་པ། ཨ་ཏི་ཤའི་གདམས་པ་སྐྱེས་
བུ་གསུམ་གྱི་ལམ་རིམ་དུ་བསྡུས་ནས་ཉམས་སུ་ལེན་པས་ན་བཀའ་གདམས་པ་ཞེས་བྱ་སྟེ། འབྲོམ་
གྱི་ཞལ་ནས། ངོ་མཚར་བཀའ་ནི་སྡེ་སྣོད་གསུམ་ཡིན་ཏེ། ། གདམས་པ་སྐྱེས་བུ་གསུམ་གྱིས་མཛེས་
པ་ཡི། ། བཀའ་གདམས་རིན་ཆེན་གསེར་གྱི་ཕྲེང་བ་ལ། ། འགྲོ་བ་གང་གིས་བགྲངས་ཀྱང་དོན་ཡོད་ འགྱུར། ། ཞེས་སོགས་གསུངས་པ་ལྟར་རོ། ། བཀའ་གདམས་ཀྱི་ལུགས་སྲོལ་ཁྱད་པར་ཅན་དེ་ཇི་ལྟར་
བྱུང་བའི་ཚུལ་ནི། ཇོ་བོ་རྗེ་དཔལ་ལྡན་ཨ་ཏི་ཤ་ནས་དབུ་བརྙེས། སྟོན་པ་རིན་པོ་ཆེས་སྲོལ་ཕྱེ། སྐུ་
མཆེད་གསུམ་གྱིས་དར་ཞིང་རྒྱས་པར་མཛད། གླང་ཤར་གཉིས་དང་བྱ་ཡུལ་བ་སོགས་ཀྱིས་དེ་ལས་
ཀྱང་རྒྱས་པར་མཛད་པའོ། ། ཇོ་བོ་རྗེའི་རྣམ་པར་ཐར་པ་རྒྱས་པར་གཞན་ནས་འབྱུང་བ་ལྟར་ལ། ཆེ་
བའི་ཡོན་ཏན་མདོ་ཙམ་ནི། ཆོས་འབྱུང་གསལ་བའི་སྒྲོན་མེ་ལས། ཤར་ཕྱོགས་ཟ་ཧོར་རྒྱལ་པོའི་སྲས་
སུ་བལྟམས། ། ཕྱི་ནང་རིག་པའི་གནས་རྣམས་ཀུན་ལ་མཁས། ། བསླབ་གསུམ་རྣམ་དག་གནས་བརྟན་
འདུལ་བ་འཛིན། ། རྩ་བ་སྡེ་བཞི་གྱེས་པ་བཅོ་བརྒྱད་ཀྱི། ། ལུགས་རྣམས་སོ་སོར་མ་འདྲེས་ཐུགས་
ཆུད་པས། ། ཀུན་གྱིས་བཀུར་ཅིང་ཁྱོད་གསུང་ཚད་མར་ལེན། ། རྣམ་གནོན་ངང་ཚུལ་ལ་སོགས་མ་ག་
དྷའི། ། གཙུག་ལག་གནས་ཆེན་ཀུན་གྱི་བདག་པོ་མཛད། ། ཡི་དམ་དཔག་ཏུ་མེད་པའི་ཞལ་གཟིགས་
ཤིང་། ། སྡེ་སྣོད་རྒྱུད་སྡེའི་ཆོས་ལ་མི་མཁྱེན་མེད། ། གསེར་གླིང་ཞལ་གྱི་བུམ་བཟང་ལས་འོངས་
པའི། ། བྱང་ཆུབ་སེམས་ཀྱི་བདུད་རྩི་རྫོགས་པར་གསོལ། ། སྒྲུབ་དང་སུན་འབྱིན་རིགས་པའི་ང་རོ་
ཡིས། ། རྒོལ་བ་ངན་པའི་གླང་ཆེན་མྱོས་མཛད་ཅིང་། ། སྐལ་བར་ལྡན་རྣམས་རང་རང་བསམ་པ་
དང་། ། མཐུན་པར་དམ་པའི་ཆོས་ཀྱིས་ཚིམ་པར་མཛད། ། བསྐལ་བ་བཟང་པོའི་བྱང་ཆུབ་སེམས་
དཔའ་ཞེས། ། ཇོ་མོས་ལུང་བསྟན་ཇོ་བོ་ནཱ་རོ་པས། ། བསྟན་པའི་བདག་པོ་ཉིད་དུ་མངའ་གསོལ་བ། །
དེ་ནི་དཔལ་ལྡན་མར་མེ་མཛད་དཔལ་ལོ། ། ཞེས་པ་ལྟར་རོ། །
ཇོ་བོ་རྗེ་ཉིད་བོད་དུ་བྱོན་ཚུལ་ནི། དེ་ཡང་གངས་ཅན་གྱི་ལྗོངས་སུ་བསྟན་པ་ལ་འཕེལ་འགྲིབ་
མང་དུ་བྱུང་སྣང་སྟེ། མཁན་སློབ་ཆོས་གསུམ་གྱིས་བསྟན་པའི་སྲོལ་བཙུགས་པ་ཧྭ་ཤང་གིས་བསླད་
པར་བྱས། དེ་ཀ་མ་ལ་ཤཱི་ལས་ཚར་བཅད་ནས་ལྟ་སྤྱོད་རྣམ་པར་དག་པ་དར་རྒྱས་སུ་ཡོད་པ་རྒྱལ་
ངན་གླང་དར་མས་བསྣུབས་ནས་ལོ་བདུན་ཅུ་ཙམ་གྱི་རིང་ལ་བོད་མུན་གླིང་དུ་གྱུར། དེ་ནས་བླ་ཆེན་
དགོངས་པ་རབ་གསལ་གྱིས་མདོ་ཁམས་སྨད་ནས་བསྟན་པའི་མེ་རོ་བསླང་། ལོ་ཆེན་རིན་བཟང་
གིས་མངའ་རིས་སྟོད་ནས་གསོས་པས་དབུས་གཙང་གི་ལྗོངས་སུ་དགེ་འདུན་གྱི་སྡེ་འཕེལ་བར་གྱུར་
མོད་ཀྱང་། འགའ་ཞིག་འདུལ་བ་ལ་མོས་བློས་སྔགས་ཁྱད་དུ་གསོད། འགའ་ཞིག་སྔགས་ལ་མོས་
བློས་འདུལ་བ་ཁྱད་དུ་གསོད་པས་བསྟན་པ་ཕྱོགས་རེ་བར་སོང་། ཕལ་མོ་ཆེ་གྲུབ་མཐའི་ཁ་འཛིན་ གྱི་བཤད་པ་ཙམ་ལས་ཐུབ་བསྟན་ཡོངས་སུ་རྫོགས་པ་ཉམས་ལེན་དུ་འཁྱེར་ཤེས་པ་ལྟ་ཞོག། ཕྱོགས་
མཐོང་གི་གོ་བ་ཆགས་པའང་དཀོན་པར་གྱུར། ལྷག་པར་གླང་དར་གྱིས་བསྟན་པ་བསྣུབས་པའི་བར་
དེར། སྔགས་པ་འགའ་ཞིག་གིས་རྒྱུད་ཚིག་བློ་ལ་ཡོད་པ་རྣམས་ཡི་གེར་བྲིས་པར་བར་སྐབས་ཀྱི་ཚིག་
བརྗེད་ནས་མ་ཐོན་པ་རྣམས་ལ་བློ་བཟོའི་བསླད་བཅུག་བརྡ་ཆད་གང་བྱུང་སྦྱར། ཡང་ལ་ལས་རྒྱུད་ཀྱི་
མིང་བཏགས་པའི་རྟོག་བཟོའི་ཡི་གེ་གྲོང་ཚིག་འབའ་ཞིག་གིས་གང་འདོད་དུ་བྲིས། སྔགས་པ་འགའ་
ཞིག་གིས་རང་གི་ཆུང་མ་ལ་དེ་རིང་ཆང་ཞིམ་པ་བཟོས་དང་ངས་རྒྱུད་པོ་ཏི་ལོང་བ་ཞིག་རྩོམ་པ་ཡིན་
ཞེས་ཟེར་བའང་བྱུང་། རྒྱ་གར་ནས་ཨ་ཙརྱ་དམར་པོ་ཞེས་བྱ་བ་དང་། པཎྜི་ཏ་ཤམ་ཐབས་སྔོན་པོ་ཅན་
བྱ་བ་ལ་སོགས་པ་འགའ་ཞིག་བྱུང་ནས་བུད་མེད་སྤྱོད་པ་ལ་སྦྱོར་བ་དང་དགྲ་ལ་སོགས་པའི་སེམས་
ཅན་གསོད་པ་ལ་སྒྲོལ་བ་ཞེས་སྦྱོར་སྒྲོལ་དུ་གྲགས་པའི་ཆོས་ལོག་དང་། གཞན་ཡང་སྔགས་ལ་བསྙད་
བཏགས་པའི་རྩིང་སྤྱོད་མང་པོ་ཞིག་དར་བར་བྱས། དེ་དག་གི་དབང་གིས་ལྟ་སྤྱོད་རྣམ་དག་འཛིན་
པ་ཉུང་ཞིང་ཆོས་ལོག་སྤྱོད་པ་མང་དུ་གྱུར་པ་ལ། ལྷ་བླ་མ་ཡེ་ཤེས་འོད་དང་། ཕོ་བྲང་ཞི་བ་འོད་དང་།
ལོ་ཆེན་རིན་བཟང་སོགས་ཀྱིས་ཆོས་ལོག་སུན་འབྱིན་གྱི་ཡི་གེ་བྲིས་ནས་བཀྲམས་པས་ཀྱང་ཕན་པ་
མ་བྱུང་། དུས་དེར་མངའ་རིས་ཀྱི་རྒྱལ་པོ་ལྷ་བླ་མ་ཡེ་ཤེས་འོད་ཀྱིས། བོད་ཀྱི་བསྟན་པ་གནས་ཚུལ་
དེ་ལྟར་གྱུར་པ་ཐུགས་ཀྱིས་མ་བཟོད་པར་རྒྱ་གར་ནས་པཎྜི་ཏ་ཆེན་པོ་བསྟན་པ་ལ་ཚད་མར་གྱུར་པ་
ཞིག་གདན་དྲངས་ནས་དག་ཐེར་མཛད་པ་ལས་ཕན་ཐབས་གཞན་མེད་པར་དགོངས་ནས། རྒྱ་བརྩོན་
འགྲུས་སེང་གེ་ལ་གསེར་མང་པོ་བསྐུར་ནས་ཨ་ཏི་ཤ་གདན་འདྲེན་པར་བཏང་ཡང་སྤྱན་མ་འདྲོངས།
ད་དུང་གསེར་མང་པོ་བཙལ་ནས་སྤྱན་འདྲེན་པ་མངགས་དགོངས་ནས་གསེར་ཚོལ་དུ་ཕེབས་པ་གར་
ལོག་གི་རྒྱལ་པོས་བཟུང་ནས་མ་བཏང་། ཡེ་ཤེས་འོད་ཀྱི་དབོན་པོ་བྱང་ཆུབ་འོད་ཀྱིས་གསེར་མང་པོ་
བཙལ་ནས་ཁུ་བོ་བླུ་བར་བྱིན་ཀྱང་གཏོང་མ་ཉན། དེ་ནས་ཡེ་ཤེས་འོད་གར་ལོག་གིས་བཀྲོངས། ཁོང་
གི་ཞལ་ཏ་བཞིན་བྱང་ཆུབ་འོད་ཀྱིས་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ་གསེར་མང་པོ་དང་བཅས་
པཎྜི་ཏ་སྤྱན་འདྲེན་པར་རྒྱ་གར་དུ་མངགས། ནག་ཚོ་དང་རྒྱ་བརྩོན་སེང་གཉིས་འཛོམ་ནས་ཨ་ཏི་ཤ་
ལ་བོད་ཀྱི་བསྟན་པའི་གནས་ཚུལ་དང་། ཡེ་ཤེས་འོད་ཀྱིས་དཀའ་སྤྱད་བྱས་ཚུལ་རྣམས་ཞིབ་ཏུ་ཞུས་
ཏེ་བོད་དུ་འབྱོན་པར་གསོལ་བ་བཏབ། སྔ་མོ་ནས་ཇོ་བོ་ལ་བོད་དུ་འབྱོན་པའི་ལུང་བསྟན་མང་པོ་ ཡོད་ཀྱང་། དེ་ནུབ་ཡང་བསྐྱར་གྱིས་རྗེ་བཙུན་སྒྲོལ་མ་ལ་གསོལ་བ་བཏབ་ནས་བརྟག་པ་མཛད་པར་
མཁའ་འགྲོ་མ་ཞིག་ཡོད་པ་ལ་དྲིས་གསུངས་པ་བཞིན་དྲིས་པར། བོད་དུ་བྱོན་ན་བསྟན་པ་ལ་ཕན་
ཐོགས་ཤིང་ཁྱད་པར་དུ་ཨུ་པ་སི་ཀ་གཅིག་ལ་བརྟེན་ནས་ཕན་ཐོགས་པའི་ལུང་བསྟན་བྱུང་སྟེ་བོད་དུ་
འབྱོན་པའི་ཞལ་བཞེས་མཛད་དོ། ། བསྟན་པ་ལ་འཕེལ་འགྲིབ་དང་བསྲེས་བསླད་ཞུགས་ཚུལ་དང་།
དེའི་དོན་དུ་ལྷ་བླ་མ་ཁུ་དབོན་ལོ་ཙཱ་བ་རྣམས་ཀྱིས་དཀའ་སྤྱད་ཆེན་པོ་བྱས་ཚུལ་གྱི་ཞིབ་ཆ་ཤེས་ན་དེ་
དག་གི་བཀའ་དྲིན་དྲན་པ་དང་། རྣམ་པར་དག་པའི་ཆོས་རྙེད་དཀའ་བར་ཤེས་པ་དང་། གྱ་ཚོམ་དུ་མི་
འཇུག་པར་རྣམ་དབྱེ་ཤེས་ནས་འཇུག་པ་སོགས་ཀྱི་དགོས་པ་ཆེ་བས་ཞིབ་ཏུ་འབྲི་བར་འོས་ཀྱང་། ཡི་
གེ་ལྕི་བས་འཇིགས་ནས་འདིར་ཕྱོགས་ཙམ་ལས་མ་སྤྲོས་པས་གཞན་དུ་ཤེས་པར་བྱའོ། །
བོད་དུ་ཕེབས་ནས་བསྟན་པ་ལ་བྱ་བ་མཛད་ཚུལ་ནི། ལམ་རིམ་ཆེན་མོར་ཇོ་བོ་རྗེའི་ཆེ་བ་
གསུངས་པའི་སྐབས་སུ། མངའ་རིས་སྟོད་དུ་ཕྱག་ཕེབས་པ་ན། སངས་རྒྱས་ཀྱི་བསྟན་པའི་དག་ཐེར་
མཛད་པར་གསོལ་བ་བཏབ་པ་ལ་བརྟེན་ནས་མདོ་སྔགས་ཀྱི་གནད་ཐམས་ཅད་བསྡུས་ནས་ཉམས་
སུ་ལེན་པའི་རིམ་པར་དྲིལ་བ་གཞུང་བྱང་ཆུབ་ལམ་གྱི་སྒྲོན་མ་མཛད་པ་ལ་སོགས་པའི་སྒོ་ནས་བསྟན་
པ་རྒྱས་པར་མཛད་དེ། དེ་ཡང་མངའ་རིས་སུ་ལོ་གསུམ། སྙེ་ཐང་དུ་ལོ་དགུ། དབུས་གཙང་གཞན་དུ་
ལོ་ལྔའི་བར་དུ་སྐལ་བ་དང་ལྡན་པ་རྣམས་ལ་མདོ་སྔགས་ཀྱི་གཞུང་གདམས་ངག་མ་ལུས་པ་བསྟན་
ནས་བསྟན་པའི་སྲོལ་ནུབ་པ་རྣམས་གསར་དུ་བཙུགས། སྲོལ་ཅུང་ཟད་ཡོད་པ་རྣམས་འཕེལ་བར་
མཛད། ལོག་པར་རྟོག་པའི་དྲི་མས་སྦགས་པ་རྣམས་ལེགས་པར་བསལ་ཏེ་བསྟན་པ་རིན་པོ་ཆེ་དྲི་
མ་དང་བྲལ་བར་མཛད་དོ། ། ཞེས་གང་གསུངས་པ་ལྟར་ཏེ་གསུང་འདི་ལ་ཞིབ་ཏུ་བསམས་ན་ཤིན་ཏུ་
གནད་ཆེ་བས་གོ་རྒྱུ་མང་པོ་ཞིག་ཡོད་པར་སྣང་ངོ་། །
བོད་དུ་ལོ་བཅུ་བདུན་བཞུགས་ནས། དགུང་ལོ་བདུན་ཅུ་རྩ་གསུམ་པ་ཆུ་ཕོ་རྟའི་ལོ་དབྱུ་གུ་ཟླ་
བའི་ཚེས་བཅོ་བརྒྱད་ལ་སྙེ་ཐང་དུ་མྱ་ངན་ལས་འདས་པའི་ཚུལ་མཛད་ནས་དགའ་ལྡན་དུ་རྗེ་བཙུན་
བྱམས་པའི་དྲུང་དུ་བྱང་ཆུབ་སེམས་དཔའ་ནམ་མཁའ་དྲི་མ་མེད་པ་ཞེས་བྱ་བར་གྱུར་ཏོ། ། ཇོ་བོ་ཆེན་
པོ་ལ་རྒྱ་བོད་གཉིས་ཆར་དུ་སློབ་མ་མཁས་ཤིང་གྲུབ་པ་བརྙེས་པ་མང་དུ་བྱོན་ནའང་། གདམས་ངག་
བུམ་པ་གང་བྱོའི་ཚུལ་གྱིས་གནང་ཞིང་བསྟན་པའི་བདག་པོར་བྱིན་གྱིས་བརླབས་པ་ནི། འཕགས་ པ་སྤྱན་རས་གཟིགས་ཀྱི་རྣམ་འཕྲུལ། ཨ་ཏི་ཤ་རང་ཉིད་ལ་སྒྲོལ་མས་ལུང་བསྟན་ཅིང་། སངས་
རྒྱས་ཕལ་པོ་ཆེ་དང་། སྙིང་རྗེ་པདྨ་དཀར་པོའི་མདོ་ལས་དགེ་བསྙེན་ཆོས་འཕེལ་ཞེས་ལུང་བསྟན་
པ། འབྲོམ་རིན་པོ་ཆེ་རྒྱལ་བའི་འབྱུང་གནས་ཡིན་ལ། སྟོན་པ་རིན་པོ་ཆེས་བཀའ་གདམས་ཀྱི་སྲོལ་
ཕྱེ་བ་དང་། སྐུ་མཆེད་གསུམ་སོགས་ཀྱིས་དར་ཞིང་རྒྱས་པར་མཛད་ཚུལ་རྣམས་འདིར་ཞིབ་ཏུ་བརྗོད་
ན་ཧ་ཅང་མང་བར་འགྱུར་བས་བཀའ་གདམས་ཆོས་འབྱུང་སོགས་ལས་ཤེས་པར་བྱ་ཞིང་། མདོ་ཙམ་
ནི་ཆོས་འབྱུང་གསལ་བའི་སྒྲོན་མེ་ལས། དེ་ལས་ལོ་ངོ་བཅུ་ཡི་བར་དག་ཏུ། ། དགེ་བཤེས་སྟོན་པས་
ཚོགས་ཀྱི་དཔོན་མཛད་དེ། ཇོ་བོའི་གདན་ས་དཔལ་གྱི་རྭ་སྒྲེང་བཏབ། ། ཡོངས་སུ་དག་པའི་སློབ་
འཁོར་སྨིན་པར་མཛད། ། དེ་ནས་ལོ་གྲངས་ཉི་ཤུ་ལྷག་ཙམ་ན། ། སྐུ་མཆེད་གསུམ་གྱི་འཕྲིན་ལས་
ཀློང་རྡོལ་ཏེ། ། དབུ་རུ་བྱང་དུ་བཀའ་གདམས་ཉི་མ་ཤར། ། གངས་ཅན་མ་ལུས་འོད་ཀྱིས་གང་བར་
མཛད། ། དྲང་སྲོང་ཆེན་པོ་པོ་ཏོ་བ་ལ་ནི། ། ལྟ་སྤྱོད་ཡོངས་སུ་དག་པའི་སློབ་མ་ནི། ། དུས་རེ་ལ་ཡང་
ཉིས་སྟོང་ལྷག་ཙམ་དང་། ། སྤྱན་སྔ་པ་ལ་བརྒྱད་བརྒྱ་དགུ་བརྒྱ་འདུས། ། ཕུ་ཆུང་བ་ཡིས་ཚོགས་པ་
མ་བསྐྱངས་ཀྱང་། ། སྦས་པའི་ཚུལ་དུ་དཔག་མེད་སྨིན་པར་མཛད། ། ཁམས་པ་ལུང་པའི་ཐུན་བརྒྱད་
མ་ལ་ཡང་། ། རྣམ་གྲོལ་དོན་གཉེར་བརྒྱད་བརྒྱ་འདུས་པར་གྲགས། ། སྐུ་མཆེད་གསུམ་གྱིས་ལེགས་
པར་བསྐྱངས་པའི་སྲས། ། གླང་ཐང་པ་ལ་སྟོང་ཕྲག་རེ་ཙམ་དང་། ། དགེ་བཤེས་ཆེན་པོ་ཤ་ར་བ་ལ་
ནི། ། རྣམ་ཐར་གཙང་བ་སུམ་སྟོང་ལྷག་རེ་འདུས། ། དགེ་བཤེས་ཡ་གད་པ་ལ་སྟོང་ལྷག་དང་། ། བྱ་
ཡུལ་བ་ལ་ཉིས་སྟོང་བདུན་བརྒྱ་སོགས། ། འཕྲིན་ལས་བསྐྱངས་པའི་བཤེས་གཉེན་མཐའ་ཡས་ཏེ། །
དེ་དུས་ཁོ་ན་བསྟན་པའི་གདལ་ཆེའོ། ། ཞེས་གསུངས་པ་ལྟར་རོ། །
དེ་ལྟར་མངའ་རིས་ཀྱི་རྒྱལ་པོ་ལྷ་བླ་མ་ཁུ་དབོན་གྱིས་བསྟན་པ་འབའ་ཞིག་ཐུགས་ལ་བརྣག་
སྟེ་ལུས་སྲོག་ལོངས་སྤྱོད་གང་ལའང་མ་ལྟོས་པར་དཀའ་བ་ཆེན་པོས་ཇོ་བོ་རྗེ་དཔལ་ལྡན་ཨ་ཏི་ཤ་
བོད་དུ་གདན་དྲངས་པ་ལ་བརྟེན་ནས། སྔགས་ལ་བསྙད་བཏགས་པའི་རྩིང་སྤྱོད་སོགས་ལོག་པར་
སྤྱོད་པ་རྣམས་དང་། མདོ་སྔགས་གཉིས་ཚ་གྲང་ལྟར་འགལ་བར་འཛིན་པའི་ལོག་རྟོག་རྣམས་ཉི་མ་
ཤར་བས་མུན་པ་རང་སངས་ལ་སོང་བ་བཞིན་དུ་གྱུར། བླ་ཆེན་པོའི་བརྒྱུད་འཛིན་སོགས་བསྟན་པ་
ཕྱི་དར་གྱི་ལྟ་སྤྱོད་རྣམ་དག་འཛིན་པ་ཐམས་ཅད་ཀྱང་ཇོ་བོའི་བཀའ་བརྒྱུད་ལ་ཞུགས་པས། དབུས་ གཙང་གི་སའི་ཁྱོན་ཐམས་ཅད་རྣམ་ཐར་ཕྱི་གཙང་ནང་གཙང་པདྨའི་སྦུབས་ལྟ་བུ་དང་ལྡན་པ་ཇོ་བོ་
བཀའ་གདམས་པའི་བསྟན་པ་བསྟན་འཛིན་གྱིས་ཡོངས་སུ་གང་བར་གྱུར་ཏོ། ། བཀའ་གདམས་ཀྱི་
ཆོས་ལུགས་འཛིན་པའི་དགོན་སྡེ་དུ་མས་དབུས་གཙང་གི་ལྗོངས་ཐམས་ཅད་ཁྱབ་པར་གྱུར་པ་ལ།
དེང་སང་གི་བར་དུ་མ་ཉམས་པར་ཡོད་པ་ནི་བྱང་རྭ་སྒྲེང་དང་། གཙང་གི་སྣར་ཐང་བྱང་ཆུབ་ཆེན་པོའི་
དབེན་གནས་དང་བཅས་པ་རྣམས་སོ། ། འདི་རྣམས་བཀའ་གདམས་གླེགས་བམ་ལས་རྒྱ་ཆེར་ལུང་
བསྟན་ཅིང་། རྭ་སྒྲེང་ནི་བཀའ་གདམས་ཀྱི་ཆུ་འགོ་དག་པའི་ཞིང་ཁམས་འབྲོམ་རྗེ་རྒྱལ་བའི་འབྱུང་
གནས་ཀྱི་ཡེ་ཤེས་ཀྱི་རྣམ་འཕྲུལ་ལས་བྱུང་བ་ཡིན་ལ། སྣར་ཐང་ནི་ཤ་ར་བའི་སློབ་མ་གཏུམ་སྟོན་
བློ་གྲོས་གྲགས་པས་བཏབ་ནས་མཁན་བརྒྱུད་གསེར་རིའི་ཕྲེང་བ་ལྟ་བུ་ཟམ་མ་ཆད་པར་བྱོན་ནོ། །
གདན་ས་གཞན་རྣམས་ནི་དུས་ཀྱི་དབང་གིས་ཕལ་ཆེར་སྟོངས་ཤིང་མང་པོ་ཞིག་ད་ལྟ་བཙུན་མས་
འཛིན་པར་སྣང་སྟེ། བཀའ་གདམས་པ་རྣམས་བུད་མེད་ལ་ཤིན་ཏུ་འཛེམ་པས། མཁའ་འགྲོའི་རྣམ་
འཕྲུལ་གྱི་བུད་མེད་ཞིག་དགོན་པར་འོངས་པ་དྲག་འཇུན་གྱིས་ཕྱིར་བཏོན་པ་ལ་ད་ལྟ་ཁྱེད་རྣམས་ངེད་
ཀྱི་རིགས་ལ་འཛེམ་སྟེ། སླར་དགོན་ཤུལ་རྣམས་བུད་མེད་ཀྱིས་འཛིན་ནོ་ཞེས་དམོད་བོར་བས། དེའི་
རྟེན་འབྲེལ་གྱི་དབང་གིས་ཡིན་ནོ་ཞེས་དམ་པ་འགའ་ཞིག་གསུངས་སོ། །
གཉིས་པ་ནི། བཀའ་བརྒྱུད་པ་དང་། ས་སྐྱ་པ་དང་། དགེ་ལྡན་པར་གྲགས་པ་འདི་རྣམས་ཀྱང་
ཇོ་བོ་རྗེའི་འཕྲིན་ལས་ལ་བརྟེན་ནས་བྱུང་བ་ཤ་སྟག་ཡིན་ཏེ། བཀའ་བརྒྱུད་ཀྱི་མེས་པོ་ལྷོ་བྲག་མར་
པ་ལོ་ཙཱ་ར